Na osnovu čl. 60 stava 4 i 71 stava 4 Zakona o osiguranju ("Službeni list RCG", broj 78/06, "Službeni list CG",  br.146/22), Agencija za nadzor osiguranja donijela je

PRAVILNIK
O SADRŽINI I NAČINU POLAGANJA STRUČNOG ISPITA ZA OBAVLJANJE POSLOVA POSREDOVANJA, ODNOSNO ZASTUPANJA U OSIGURANJU

Član 1
Ovim pravilnikom propisuju se sadržina i način polaganja stručnog ispita za obavljanje poslova posredovanja, odnosno zastupanja u osiguranju (u daljem tekstu: stručni ispit).
Član 2
Stručni ispit obuhvata provjeru znanja iz sljedećih predmeta:
   1) osnovi osiguranja,
   2) privredno pravo,
   3) obligaciono pravo,
   4) posredovanje u osiguranju,
   5) zastupanje u osiguranju.
Okvirni sadržaj stručnog ispita po predmetima utvrđen je u Programu za polaganje stručnog ispita za obavljanje poslova posredovanja, odnosno zastupanja u osiguranju, koji je priložen uz ovaj pravilnik i čini njegov sastavni dio.
Član 3
Stručni ispit se polaže za obavljanje poslova:
   1) posredovanja i zastupanja u osiguranju,
   2) posredovanja u osiguranju,
   3) zastupanja u osiguranju.
Stručni ispit za obavljanje poslova posredovanja i zastupanja u osiguranju obuhvata provjeru znanja iz predmeta iz člana 2 stav 1 ovog pravilnika.
Stručni ispit za obavljanje poslova posredovanja u osiguranju obuhvata provjeru znanja iz predmeta iz člana 2 stav 1 tač. 1, 2, 3 i 4 ovog pravilnika.
Stručni ispit za obavljanje poslova zastupanja u osiguranju obuhvata provjeru znanja iz predmeta iz člana 2 stav 1 tač. 1, 2, 3 i 5 ovog pravilnika.
Član 4
Lice koje je u Crnoj Gori položilo stručni ispit za obavljanje poslova posredovanja u osiguranju, za obavljanje poslova zastupanja u osiguranju polaže ispitni predmet zastupanje u osiguranju.
Lice koje je u Crnoj Gori položilo stručni ispit za obavljanje poslova zastupanja u osiguranju, za obavljanje poslova posredovanja u osiguranju polaže ispitni predmet posredovanje u osiguranju.
Član 5
Polaganje stručnog ispita organizuje se najmanje dva puta godišnje, a jedan put obavezno do 30. juna.
Agencija za nadzor osiguranja (u daljem tekstu: Agencija) donosi odluku o organizovanju stručnog ispita najkasnije 30 dana prije dana održavanja ispita.
Datum, vrijeme i mjesto održavanja stručnog ispita objavljuje se na internet stranici Agencije. 
Prijava za polaganje stručnog ispita podnosi se Agenciji najkasnije 15 dana prije dana održavanja ispita.
Obrazac prijave za polaganje stručnog ispita sastavni je dio ovog pravilnika.

Član 6
U prijavi za polaganje stručnog ispita kandidat navodi: ime i prezime, adresu, datum, mjesto i državu rođenja, kao i vrstu poslova iz člana 3 stav 1 ovog pravilnika za koju polaže stručni ispit.
Uz prijavu iz stava 1 ovog člana podnosi se:
   - ovjerena kopija diplome, kao dokaz o stečenoj najmanje srednjoj stručnoj spremi nivoa IV1 - kvalifikacija srednjeg opšteg i stručnog obrazovanja (240 kredita CSPK-a) 
   - za strana lica, ovjerena kopija isprave kojom se dokazuje stepen obrazovanja ekvivalentan stručnom obrazovanju iz alineje 1 ovog stava, prevedena od strane sudskog tumača,
   - ovjerena kopija lične karte, odnosno kopija biometrijske lične karte, a za strana lica ovjerena kopija pasoša i
   - dokaz o plaćenoj naknadi za polaganje stručnog ispita.
Izuzetno od stava 2 ovog člana, lice koje je Agenciji u ranijem roku dostavilo kompletnu dokumentaciju uz prijavu za polaganje stručnog ispita, ne dostavlja dokaz iz stava 2 al.1 i 2 ovog člana.
Dostavljena dokumentacija iz st. 2 i 3 ovog člana se ne vraća.
Lice koje je podnijelo urednu prijavu sa dokazima iz stava 2 ovog člana, a nije pristupilo polaganju, može pristupiti polaganju u drugom ispitnom roku, bez uplate naknade.
Član 7
Stručni ispit se polaže pred Komisijom za polaganje stručnog ispita (u daljem tekstu: Komisija).
Komisiju imenuje Savjet Agencije, na neodređeno vrijeme.
Komisija ima predsjednika i dva člana, koji mogu imati zamjenike, i sekretara koji za Komisiju obavlja stručne i administrativne poslove.
Komisiji za rad pripada naknada koju rješenjem utvrđuje Agencija.
Član 8
Stručni ispit se polaže elektronski, u pisanoj formi, na jeziku u službenoj upotrebi u Crnoj Gori.
Sadržaj stručnog ispita se utvrđuje slučajnim uzorkom iz baze podataka – ispitnih pitanja, koje utvrđuje Komisija, prema programu iz člana 2 stav 2 ovog pravilnika.
Dužinu trajanja polaganja stručnog ispita određuje Komisija.
Izuzetno od st. 1 i 2 ovog člana, stručni ispit se može polagati i popunjavanjem testa u papirnoj formi, pri čemu sadržaj testa, odnosno listu pitanja utvrđuje Komisija.
Član 9
Postignuti opšti uspjeh generiše elektronski sistem za polaganje stručnog ispita, na osnovu rezultata za svaki predmet posebno, ocjenama "položio" i "nije položio".  
Za ocjenu "položio" potrebno je da kandidat ispravno odgovori na najmanje 75% pitanja iz svakog predmeta posebno. 
Za kandidata koji ne ostvari uspjeh iz stava 2 ovog člana iz najviše dva predmeta, elektronski sistem za polaganje stručnog ispita generiše status “ispit djelimično položen” i informaciju da taj kandidat može pristupiti polaganju tih predmeta u narednom ispitnom roku
Opšti uspjeh kandidata iz stava 3 ovog člana utvrđuje se nakon polaganja u narednom ispitnom roku, pri čemu je za ocjenu “položio” potrebno da kandidat u tom narednom roku ostvari uspjeh iz stava 2 ovog člana iz svih prenijetih predmeta. 
Kandidat iz stava 4 ovog člana dužan je da za polaganje prenijetih predmeta podnese prijavu u skladu sa članom 5 ovog pravilnika
Izuzetno od st. 1 i 3 ovog člana, u slučaju iz člana 8 stav 4 ovog pravilnika, Komisija ocjenjuje uspjeh kandidata iz svakog predmeta posebno, a zatim utvrđuje opšti uspjeh kandidata ocjenama "položio" i "nije položio", odnosno utvrđuje da li se kandidat upućuje na polaganje dijela ispita u narednom ispitnom roku. 
Član 10
Saopštenje o rezultatima polaganja stručnog ispita Komisija objavljuje narednog dana od dana održavanja stručnog ispita na internet stranici Agencije, u skladu sa zakonom kojim se uređuje zaštita ličnih podataka.
Izuzetno od stava 1 ovog člana, kada je polaganje stručnog ispita organizovano popunjavanjem testova u papirnoj formi u skladu sa članom 8 stav 4 ovog pravilnika, saopštenje o rezultatima polaganja stručnog ispita objavljuje se u roku od osam dana od dana održavanja stručnog ispita.
Kandidat koji nije zadovoljan rezultatom postignutim na stručnom ispitu može izvršiti uvid u svoj test u prisustvu najmanje dva člana Komisije.
Kandidat može uložiti prigovor Komisiji, najkasnije pet dana od dana objavljivanja saopštenja o rezultatima polaganja stručnog ispita.
Komisija je dužna da o osnovanosti prigovora iz stava 3 ovog člana odluči u roku od sedam dana, od dana prijema prigovora i o svojoj odluci pisano obavijesti podnosioca prigovora.
Član 11
O toku polaganja stručnog ispita sačinjava se zapisnik koji sadrži: datum, mjesto i vrijeme polaganja stručnog ispita, sastav Komisije, imena i prezimena kandidata, nazive ispitnih predmeta koje su kandidati polagali, uspjeh svakog kandidata postignut na pojednim predmetima i opšti uspjeh, upućivanje na ponovno polaganje, podatke o izvršenom uvidu, podnijetim prigovorima i odlukama Komisije, u skladu sa članom 10 ovog pravilnika. Zapisnik potpisuju članovi Komisije i sekretar, a uz zapisnik prilažu se i testovi kandidata, podnijeti prigovori i odluke Komisije.
Komisija je dužna da u roku od 15 dana od dana održavanja stručnog ispita dostavi Agenciji zapisnik iz stava 1 ovog člana.
Član 12
Na osnovu zapisnika iz člana 11 ovog pravilnika, kandidatu se izdaje uvjerenje o položenom stručnom ispitu, koje sadrži:
   - ime, prezime, datum i mjesto rođenja kandidata;
   - vrstu poslova za čije je obavljanje kandidat položio ispit;
   - datum izdavanja i broj uvjerenja;
   - potpise predsjednika Komisije i predsjednika Savjeta Agencije, kao i pečat Agencije.
Član 14
Agencija čuva dokumentaciju prikupljenu u postupku polaganja stručnog ispita i vodi registar izdatih uvjerenja o položenom stručnom ispitu.
Registar iz stava 1 ovog člana sadrži: datum i mjesto izdavanja uvjerenja, imena, prezimena i broj isprave lica kojima je uvjerenje izdato.
Član 15
Danom stupanja na snagu ovog pravilnika prestaje da važi Pravilnik o sadržini i načinu polaganja stručnog ispita za obavljanje poslova posredovanja, odnosno zastupanja u osiguranju ("Službeni list Crne Gore", br. 047/09, 040/12  i 047/12).
Član 16
Ovaj pravilnik stupa na snagu osmog dana od dana objavljivanja u "Službenom listu Crne Gore".

	PREDSJEDNIK SAVJETA
Uroš Andrijašević

PROGRAM
ZA POLAGANJE STRUČNOG ISPITA ZA OBAVLJANJE POSLOVA POSREDOVANJA, ODNOSNO ZASTUPANJA U OSIGURANJU
I. OSNOVI OSIGURANJA
1)	pojam osiguranja;
2)	grupe i vrste osiguranja;
3)	obavezna osiguranja u saobraćaju;
4)	poslovanje društava za osiguranje;
5)	reosiguranje i saosiguranje;
6)	opšti i posebni uslovi osiguranja;
7)	tarife premija i struktura premije;
8)	osigurana suma;
9)	tehničke rezerve (vrste i namjena);
10)	gubitak prava iz osiguranja;
11)	naknada iz osiguranja;
12)	subrogacija;
13)	pravni odnosi između osiguravača i osiguranika;
14)	pravni položaj trećih, oštećenih lica;
15)	nadzor nad poslovanjem subjekata na tržištu osiguranja;

Literatura:
   - Zakon o osiguranju
   - Zakon o obaveznom osiguranju u saobraćaju

II. PRIVREDNO PRAVO
1) pojam i pravne forme privrednih društava,
2) djelatnost,
3) osnivanje,
4) organi privrednog društva,
5) povezivanje privrednih društava,
6) statusne promjene privrednog društva,
7) promjena pravne forme privrednih društava,
8) društvo sa ograničenom odgovornošću,
9) akcionarsko društvo,
10) preduzetnik
11) prestanak privrednog društva,
12) stečaj,
13) posljedice pokretanja stečajnog postupka.

Literatura:
   - Zakon o privrednim društvima
   - Zakon o stečaju
   - Zakon o stečaju i likvidaciji društava za osiguranje;

III. OBLIGACIONI ODNOSI
1)	osnovna načela obligacionog prava,
2)	podjela i predmet ugovora,
3)	forma ugovora,
4)	opšta pravila za zaključenje ugovora,
5)	ponuda za zaključenje ugovora,
6)	dejstva ugovora,
7)	nevažnost ugovora, 
8)	prestanak obaveza,
9)	docnja,
10)	ugovor o osiguranju (dokumenta u osiguranju, premija osiguranja, osigurani slučaj, osigurana suma)
11)	nastajanje i trajanje osiguranja;
12)	nadosiguranje i podosiguranje;
16)	obaveze osiguravača, ugovornika osiguranja i osiguranika;
17)	prestanak osiguranja;
18)	odnos osiguranja i građanske odgovornosti;
19)	zastarjelost prava iz osiguranja;
20)	gubitak prava iz osiguranja;
21)	karakteristike osiguranja imovine; 
22)	karakteristike osiguranja lica; 
23)	karakteristike osiguranja odgovornosti.

Literatura:
   - Zakon o obligacionim odnosima

IV. POSREDOVANJE U OSIGURANJU
1)	pojam ugovora o posredovanju (prava i obaveze ugovornih strana iz ugovora o posredovanju)
2)	posrednik u osiguranju,
3)	obavljanje djelatnosti posredovanja u osiguranju,
4)	odnos sa drugim poslovima,
5)	ovlašćenje za obavljanje poslova posredovanja,
6)	odgovornost posrednika,
7)	ugovorni odnos sa osiguravačem,
8)	obaveze prema osiguravaču,
9)	obaveze prema ugovaraču osiguranja,
10)	obaveza informisanja,
11)	nadzor nad obavljanjem poslova posredovanja.

Literatura:
   - Zakon o obligacionim odnosima
   - Zakon o osiguranju

V. ZASTUPANJE U OSIGURANJU
1)	pojam ugovora o zastupanju (vrste zastupanja, prava i obaveze ugovornih strana iz ugovora o zastupanju)
2)	pojam zastupnika u osiguranju,
3)	obavljanje djelatnosti zastupanja u osiguranju,
4)	odnos sa drugim poslovima,
5)	ovlašćenje za obavljanje poslova zastupanja,
6)	odgovornost zastupnika,
7)	ograničenja u zastupanju,
8)	obaveze prema osiguravaču,
9)	obaveze prema ugovaraču osiguranja,
10)	obaveza informisanja,
11)	nadzor nad obavljanjem poslova zastupanja.

Literatura:
   - Zakon o obligacionim odnosima
   - Zakon o osiguranju

AGENCIJA ZA NADZOR OSIGURANJA
Moskovska 17A M/C1, 81000 Podgorica
OBRAZAC PRIJAVE JE NEOPHODNO POPUNITI U CJELOSTI!	

   PRIJAVA
ZA POLAGANJE STRUČNOG ISPITA ZA OBAVLJANJE POSLOVA POSREDOVANJA / ZASTUPANJA U OSIGURANJU	
(zaokružiti odgovarajuće)
a) u cjelosti
b) u cjelosti - ponovno polaganje  
c) djelimično   -   popravni ispit
d) samo ispitni predmet zastupanje/posredovanje u osiguranju     

Zaokružiti vrstu poslova za koje se polaže ispit:

1. ZASTUPANJE U OSIGURANJU				
2. POSREDOVANJE U OSIGURANJU
3. ZASTUPANJE I POSREDOVANJE U OSIGURANJU

Lica koja se prijavljuju za polaganje stručnog ispita u skladu sa članom 4 ovog pravilnika ovdje navode broj i datum izdavanja uvjerenja o položenom stručnom ispitu: __________________________________________________

Ime i prezime:                                        
JMBG:
Datum, mjesto i država rođenja: 
Adresa:
Kontakt telefon:

E-mail adresa:    _____________________________________________________________________

Prilog prijavi (obavezna dokumenta):
1.	Ovjerena  kopija  diplome / za  strana  lica ovjerena kopija isprave  kojom  se  dokazuje  stepen obrazovanja  ekvivalentan traženoj  stručnoj spremi; 
2.	Ovjerena kopija lične karte / za strana lica ovjerena kopija pasoša  i 
3.	Dokaz o plaćenoj naknadi za polaganje stručnog ispita.
Svojim potpisom na ovom obrascu potvrđujem da sam saglasan/na da:
-	sva dalja obavještenja o toku stručnog ispita primam putem e-maila sa ove prijave;
-	se moji lični podaci koriste u svrhu polaganja stručnog ispita za obavljanje poslova ovlašćenog aktuara i čuvaju se u skladu sa zakonom.

 Datum                                                                      Potpis podnosioca prijave

OBRAZLOŽENJE

Pravilnikom o sadržini i načinu polaganja stručnog ispita za obavljanje poslova posredovanja, odnosno zastupanja u osiguranju ("Službeni list Crne Gore", br. 047/09, 040/12 i 047/12) je od 2009. godine uređen postupak polaganja stručnog ispita za obavljanje poslova posredovanja, odnosno zastupanja u osiguranju. 

Kako su pokrenute aktivnosti u cilju automatizacije cijelog procesa, Agencija je obezbijedila odgovarajući softver koji će koristiti za potrebe održavanja ispita, a koji će raditi na osnovu baze ispitnih pitanja koja proizilaze iz regulative utvrđene pravilnikom.

S tim u vezi, kako automatizacija procesa nužno uzrokuje izmjenu Pravilnika, Agencija je pristupila izradi izmjena tog propisa, koje će pratiti novi način polaganja stučnog ispita, vodeći računa i o omogućivanju alternativnog načina polaganja u slučaju potrebe. 

U cilju usklađivanja sa izmjenom regulative i redefinisanom sistematizacijom predmeta u programu, izmijenjen je i program, i napravljene jasne razlike u opsegu oblasti koje pokriva pojedini predmet. U cilju olakašanja administrativne obrade zahtjeva, izmijenjen je i obrazac prijave za polaganje.

Ovaj pravilnik će se utvrditi nakon sprovedene javne rasprave.